Walt vn̄ ǒwe dc gevilde
Walt vn̄ ǒwe dc gevilde·
hat bedeket rife vn̄ anehank·
dc erleidet in der wilde·
kleiner vogelin ir geſank·
da fúr ſo wolde ich der ſchonen ſingē·
ob ich hete den gedingen·
dc mir iemer wurde ir habe dank·

Das ein wiblich wib erkande·
ſteteſ vn̄ vnſtetes mannes mv̊t·
vn̄ dú gv̊te ſich niht enblande·
da vō wurde ir ere wol behv̊t·
nv ſiht man ſi vil nach wane mīnen·
die niht beſſers ſich verſinnen·
kvnnen das ir froͤiden ſchaden tv̊t·

Wol dir wib ſchoͤne vn̄ reine·
geret ſi din wnnebernder nam·
wan din gvͤte tvgende alleine·
mīne dv biſt an froͤiden ſchiere lam·
ſwer nach eren  ſtrebt der ſol dich eren·
der kan ſine wirde meren·
wan dv biſt der mīne ein blvͤnder ſtam·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse